టి20 టైటిల్‌ పాకిస్థాన్‌దే
భారత జ్యోతిష్కుడి భవిష్యవాణి
న్యూఢిల్లీ : టి20 వరల్డ్‌ కప్‌ పోటీల్లో టీమిండియా నెగ్గే అవకాశాలు తక్కువగా ఉన్నాయని ఒక భారత జ్యోతిష్క్డుడు భవిష్యవాణి వివరించాడు. శాస్త్రీయ పద్దతిలో చేసిన తన పరిశోధనల ప్రకారం పాకిస్థాన్‌ టీమ్‌ ఫైనల్‌కు చేరితే టైటిల్‌ సాధించే చాన్సులు అధికంగా ఉన్నాయని జ్యోతిష్కుడైన గ్రీన్‌స్టోన్‌ లోబో పేర్కొన్నాడు. ఒకవేళ భారత-పాక్‌ల మధ్య టైటిల్‌ ఫైట్‌ జరిగినా కూడా ఆప్రిది సేన పై చేయిగా నిలుస్తుందన్నాడు. సాధారణ సిరీస్‌ల్లో ధోనీ విజయాలు సాధిస్తూ ఉండవచ్చు గానీ ప్రపంచ కప్‌లో మాత్రం ధోనీకి అదృష్టం కలిసి రాదని చెప్పాడు.అయితే ఈడెన్‌ గార్డెన్స్‌లో ఈనెల 19న భారత-పాకిస్థాన్‌ సమరంలో మాత్రం టీమిండియా నెగ్గే అవకాశాలున్నాయన్నాడు. కోల్‌కతా నుంచి వెలువడే ఒక ప్రముఖ బెంగాలీ పత్రిక ఆయన తన అభిప్రాయాలను వెల్లడించాడు. షాహిద్‌ అప్రిదీ గ్రహస్థితులను మాత్రం ఆయన విశ్లేషించలేదు. గ్రహస్థితి ధోనీకి వ్యతిరేకంగా ఉన్నట్లు ఆయన పేర్కొన్నాడు. కాగా మార్చి 19న ధోనీకి అనుకూలంగా ఉందని చెప్పాడు. దీంతో ఈడెన్‌ గార్డెన్‌లో జరిగే లీగ్‌ పోటీలో ధోనీ సేన విజయం సాధిస్తుందన్నాడు. భారత జ్యోతిష్కుడి భవిష్యవాణి పాకిస్థాన్‌ క్రికెట్‌ అభిమానులను ఆనందంలో ముంచెత్తుతుంది. కాగా ఆ పత్రిక వ్యాసం పాకిస్థాన్‌ మీడియాలో ప్రముఖంగా వస్తుంది.